Goodwill Mountain Farm | LekkeSlaap
Goodwill Mountain Farm is reg langs die Kleinriviersberg met 'n pragtige uitsig oor die voorheuwels van die Stanfordvallei geleë, en bied 'n oorvloed inheemse fynbos, dennebos, wild, en rus en vrede waarin gaste hulle kan verlustig.
Die plaas is net 20 minute se ry van die see af. Hiér sal gaste oorgenoeg ruimte, natuurskoon en stilte hê, sodat hulle behoorlike kan afskakel. Gaan wandel in die natuur, luister na die voëls se getjirp, hou 'n oog oop vir die walvisse in die see, of skop bloot die skoene, skink 'n glasie plaaslike wyn en verkyk jou aan die sterrehemel.
Verblyf word in 'n selfsorgkothuis en 'n villa aangebied. Die kothuis is 'n opgeknapte werkershuisie tussen ou dennebome waar damhert soggens saam met die perde aan die groen gras by die reënwaterdam kom knibbel. Die stilte en rustigheid sal gaste heeltemal van die geroesemoes van die stad laat vergeet.
Die villa was tot onlangs 'n privaat huis en dit is opgeknap en weer versier om daardie gevoel te behou. Die villa skuil hoog in die berge waar die fynbos oeroud is en die suikerbekkies regeer. Hiér sal gaste heeltemal vergeet dat daar ander mense is, alhoewel dit net 7 minute se ry van die dorp af is.
Linne, handdoeke en kookgerei word in die kothuis en villa voorsien. Daar is privaat parkeerplek en braaigeriewe op die perseel, en 'n paar stompies vuurmaakhout word ook voorsien. Troeteldiere is welkom. Privaat joga-klasse en perdry-sessies kan voorsien word indien dit vooraf gereël word.
4.7 uit 5van 28 resensies vir Goodwill Mountain Farm
Plaas 648, Afdeling 6, Langs Stanford Hills Landgoed, Stanford, 7210, Wes-Kaap
Gaste dink Goodwill Mountain Farm het ’n uitstekende ligging